ดราก้อนวันเพิ่มทุนตุน390ล.รุกอสังหาฯ
&nbsp;
17 ส.ค. 2554

โพสต์ทูเดย์ — D1 เพิ่มทุนแจกวอร์แรนต์ เตรียม 390 ล้านบาท รุกอสังหาริมทรัพย์ เปลี่ยนชื่อเป็น “คันทรี่ กรุ๊ป ดีเวลลอปเมนท์” 
นายทรงวุธ เวชชานุเคราะห์ กรรมการบริษัท ดราก้อนวัน (D1) เปิดเผยว่า บริษัทจะเพิ่มทุนจดทะเบียนอีก 1,810 ล้านบาท โดยออกหุ้นใหม่ 1,810 ล้านหุ้น มูลค่าที่ตราไว้หุ้นละ 1 บาท เป็นทุนจดทะเบียนใหม่ 3,802.05 ล้านบาท 
สำหรับหุ้นเพิ่มทุนจัดสรรดังนี้ จำนวน 814.52 ล้านหุ้น เสนอขายผู้ถือหุ้นเดิมสัดส่วน 2 หุ้นเดิมต่อ 1 หุ้นใหม่ ราคาหุ้นละ 0.47 บาท และได้รับการจัดสรรใบสำคัญแสดงสิทธิซื้อหุ้นสามัญ (วอร์แรนต์) ฟรี 1 หุ้นเพิ่มทุนต่อ 1 วอร์แรนต์ และรองรับการใช้สิทธิวอร์แรนต์ 814.52 ล้านหุ้น 
หุ้นเพิ่มทุนที่เหลือ 181 ล้านหุ้น รองรับวอร์แรนต์ที่จัดสรรให้ผู้ถือหุ้นเดิม ฟรี สัดส่วน 9 หุ้นเดิมต่อ 1 วอร์แรนต์ 
สำหรับวอร์แรนต์ มีอายุ 3 ปี อัตราใช้สิทธิ 1 วอร์แรนต์ต่อ 1 หุ้นสามัญ ราคาใช้สิทธิหุ้นละ 0.50 บาท 
นายจเรรัฐ ปิงคลาศัย ประธานเจ้าหน้าที่บริหาร D1 กล่าวว่า คาดว่าได้รับเงินเพิ่มทุนจำนวน 390 ล้านบาท นำไปใช้พัฒนาโครงการอสังหาริมทรัพย์ ซึ่งเป็นธุรกิจใหม่ที่เพิ่มเข้ามาในกลุ่มโฮลดิง ส่วนจะเป็นรายได้หลักหรือไม่ ขณะนี้ยังไม่สามารถบอกได้ 
นอกจากนี้ D1 ยังเปลี่ยนชื่อใหม่เป็น คันทรี่ กรุ๊ป ดีเวลลอปเมนท์